KOMISSION TÄYTÄNTÖÖNPANOASETUS (EU) 2022/1389,

annettu 2 päivänä elokuuta 2022,

täytäntöönpanoasetuksen (EU) 2021/405 liitteen IX muuttamisesta ja oikaisemisesta siltä osin kuin on kyse niiden kolmansien maiden tai kolmansien maiden alueiden luetteloista, joista tiettyjen kalastustuotteiden tulo unioniin on sallittua

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (virallista valvontaa koskeva asetus) (1) ja erityisesti sen 127 artiklan 2 kohdan,

sekä katsoo seuraavaa:

(1) Komission delegoidussa asetuksessa (EU) 2019/625 (2) vahvistetaan tiettyjen ihmisravinnoksi tarkoitettujen eläinten ja tavaroiden lähetysten tuloa unioniin kolmansista maista tai niiden alueilta koskevat vaatimukset sen varmistamiseksi, että ne ovat asetuksen (EU) 2017/625 1 artiklan 2 kohdan a alakohdassa tarkoitetuissa elintarviketurvallisuutta koskevissa säännöissä vahvistettujen sovellettavien vaatimusten tai vähintään niitä vastaaviksi todettujen vaatimusten mukaisia. Kyseisten tavaroiden ja eläinten tulo unioniin edellyttää erityisesti, että ne tulevat sellaisesta kolmannesta maasta tai sellaiselta kolmannen maan alueelta, joka on sisällytetty luetteloihin asetuksen (EU) 2017/625 126 artiklan 2 kohdan a alakohdan mukaisesti.

(2) Komission täytäntöönpanoasetuksessa (EU) 2021/405 (3) vahvistetaan niiden kolmansien maiden tai kolmansien maiden alueiden luettelot, joista tiettyjen ihmisravinnoksi tarkoitettujen eläinten ja tavaroiden tulo unioniin on sallittua asetuksen (EU) 2017/625 126 artiklan 2 kohdan a alakohdan mukaisesti. Kyseisen täytäntöönpanoasetuksen liitteessä IX vahvistetaan luettelo kolmansista maista tai niiden alueista, joista tiettyjen kalastustuotteiden, muun muassa vesiviljelytuotteiden, lähetysten tulo unioniin on sallittua.

(3) Täytäntöönpanopäätöksellä (EU) 2022/... (4) hyväksyttiin luokkaan ”vesiviljely” kuuluvia kaikkia Bangladeshin, Brasilian, Kolumbian, Costa Rican, Ecuadorin, Hondurasin, Indonesian, Intian, Etelä-Korean, Sri Lankan, Myanmarin/Burman, Meksikon, Malesian, Panaman, Perun, Filippiinien, Saudi-Arabian, Thaimaan, Taiwanin ja Vietnamin kalastustuotteita koskevat jäämien valvontasuunnitelmat ja sisällytettiin kyseiset kolmannet maat komission päätöksen 2011/163/EU (5) liitteeseen. Sen vuoksi on aiheellista muuttaa täytäntöönpanoasetuksen (EU) 2021/405 liitettä IX kyseisen hyväksynnän huomioon ottamiseksi kaikkien luokkaan ”vesiviljely” kuuluvien kalastustuotteiden osalta. Näille kolmansille maille on ilmoitettu asiasta.

(4) Täytäntöönpanopäätöksellä (EU) 2022/... hyväksyttiin luokkaan ”vesiviljely” kuuluvia Marokon eväkalatuotteita koskeva jäämien valvontasuunnitelma ja sisällytettiin kyseinen kolmas maa päätöksen 2011/163/EU liitteeseen huomautuksella, jolla rajataan hyväksyntä koskemaan eväkalatuotteita. Sen vuoksi on aiheellista muuttaa täytäntöönpanoasetuksen (EU) 2021/405 liitettä IX, jotta otettaisiin huomioon kyseinen hyväksyntä, joka rajoittuu eväkalatuotteisiin luokassa ”vesiviljely”. Kyseiselle kolmannelle maalle on ilmoitettu asiasta.

(5) Täytäntöönpanopäätöksellä (EU) 2022/... lisättiin mäti ja maiti kaviaarin ja äyriäisten joukkoon päätöksen 2011/163/EU liitteessä olevassa vesiviljelytuotteiden luokassa sekä huomautus hyväksynnän rajaamisesta koskemaan mätiä ja maitia ja kaviaaria ja äyriäisiä. Sen vuoksi on aiheellista muuttaa täytäntöönpanoasetuksen (EU) 2021/405 liitettä IX, jotta otettaisiin huomioon kyseinen hyväksyntä, joka rajoittuu mätiin ja maitiin ja kaviaariin ja äyriäistuotteisiin luokassa ”vesiviljely”. Iranille on ilmoitettu asiasta.

(6) Täytäntöönpanopäätöksellä (EU) 2022/... peruutettiin luokkaan ”vesiviljely” kuuluvien Ugandan eväkalatuotteiden jäämien valvontasuunnitelman hyväksyntä, koska Uganda ei ole toimittanut kyseisiä tuotteita koskevaa jäämien valvontasuunnitelmaa. Uganda olisi sen vuoksi poistettava täytäntöönpanoasetuksen (EU) 2021/405 liitteessä IX olevasta niiden kolmansien maiden tai niiden alueiden luettelosta, joista tiettyjen kalastustuotteiden lähetysten tulo unioniin on sallittua, lukuun ottamatta luonnonvaraisia saaliita, joiden osalta ei edellytetä jäämien valvontasuunnitelmaa. Sen vuoksi täytäntöönpanoasetuksen (EU) 2021/405 liitettä IX olisi muutettava. Ugandalle on ilmoitettu asiasta.

(7) Täytäntöönpanoasetuksella (EU) 2022/363 (6) muutettiin täytäntöönpanoasetusta (EU) 2021/405 ja sisällytettiin Yhdistyneet arabiemiirikunnat virheellisesti täytäntöönpanoasetuksen (EU) 2021/405 liitteeseen IX vesiviljelytuotteiden osalta, vaikka kyseinen kolmas maa ei ollut toimittanut vesiviljelytuotteita koskevaa jäämien valvontasuunnitelmaa. Sen vuoksi on aiheellista oikaista Yhdistyneitä arabiemiirikuntia koskeva kohta täytäntöönpanoasetuksen (EU) 2021/405 liitteessä IX olevassa luettelossa kolmansista maista tai niiden alueista, joista tiettyjen kalastustuotteiden lähetysten tulo unioniin on sallittua, jotta voidaan ottaa huomioon, että hyväksyntä koskee ainoastaan luonnonvaraisia saaliita. Yhdistyneille arabiemiirikunnille on ilmoitettu asiasta.

(8) Sen vuoksi täytäntöönpanoasetuksen (EU) 2021/405 liitettä IX olisi muutettava ja oikaistava.

(9) Jotta voidaan minimoida kaupan häiriöt ja varmistaa oikeusvarmuus sekä yhdenmukaisuus päätöksen 2011/163/EU kanssa, tämän asetuksen olisi tultava voimaan kiireellisesti.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan ja oikaistaan täytäntöönpanoasetuksen (EU) 2021/405 liite IX tämän asetuksen liitteen mukaisesti.

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 2 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 95, 7.4.2017, s. 1.

(2) Komission delegoitu asetus (EU) 2019/625, annettu 4 päivänä maaliskuuta 2019, Euroopan parlamentin ja neuvoston asetuksen (EU) 2017/625 täydentämisestä siltä osin kuin on kyse tiettyjen ihmisravinnoksi tarkoitettujen eläinten ja tavaroiden lähetysten unioniin tuloa koskevista vaatimuksista (EUVL L 131, 17.5.2019, s. 18).

(3) Komission täytäntöönpanoasetus (EU) 2021/405, annettu 24 päivänä maaliskuuta 2021, niiden kolmansien maiden tai kolmansien maiden alueiden luetteloista, joista tiettyjen ihmisravinnoksi tarkoitettujen eläinten ja tavaroiden tulo unioniin on sallittua Euroopan parlamentin ja neuvoston asetuksen (EU) 2017/625 mukaisesti (EUVL L 114, 31.3.2021, s. 118).

(4) Komission täytäntöönpanopäätös (EU) 2022/…, annettu 9 päivänä elokuuta 2022, kolmansien maiden neuvoston direktiivin 96/23/EY 29 artiklan mukaisesti toimittamien suunnitelmien hyväksymisestä annetun päätöksen 2011/163/EU muuttamisesta (ks. tämän virallisen lehden s. ...).

(5) Komission päätös 2011/163/EU, annettu 16 päivänä maaliskuuta 2011, kolmansien maiden neuvoston direktiivin 96/23/EY 29 artiklan mukaisesti toimittamien suunnitelmien hyväksymisestä (EUVL L 70, 17.3.2011, s. 40).

(6) Komission täytäntöönpanoasetus (EU) 2022/363, annettu 24 päivänä tammikuuta 2022, täytäntöönpanoasetuksen (EU) 2021/405 liitteen IX muuttamisesta ja oikaisemisesta siltä osin kuin on kyse niiden kolmansien maiden tai kolmansien maiden alueiden luetteloista, joista tiettyjen kalastustuotteiden tulo unioniin on sallittua (EUVL L 69, 4.3.2022, s. 40).